Neuvoston päätöslauselma, annettu 28 päivänä lokakuuta 1999, historian sisällyttämisestä yhteisön toimiin kulttuurin alalla



Virallinen lehti nro C 324 , 12/11/1999 s. 0001 - 0004



NEUVOSTON PÄÄTÖSLAUSELMA, annettu 28 päivänä lokakuuta 1999, historian sisällyttämisestä yhteisön toimiin kulttuurin alalla (1999/C 324/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, sekä katsoo seuraavaa: 1) Eurooppalaisen yhteistyön ja Euroopan yhdentymisen olisi perustuttava tietoisuudelle kulttuurin monimuotoisuudesta ja tämän monimuotoisuuden suojelulle sekä Euroopan kansojen keskinäiselle ymmärrykselle. Tällä seikalla on erityinen merkitys Euroopan unionin tulevan laajentumisen kannalta. 2) Monenlaiset historialliset kokemukset ovat muokanneet Euroopan kansojen jokapäiväistä elämää. Yhteisten kokemusten ja muistojen tuntemus vahvistaa Euroopan kansalaisten yhteenkuuluvuuden tunnetta ja edistää eurooppalaisen tietoisuuden kehittymistä. 3) Eurooppa on myös yhteisten arvojen yhteisö. Ihmisoikeuksien, oikeusvaltion ja demokratian perusperiaatteisiin nojautuva Euroopan yhdentyminen on seurausta menneisyyden kokemuksista, joista koostuu nykyinen yhteinen perintömme. Euroopan kansojen historian tuntemus myötävaikuttaa siihen, että Euroopan kansalaiset omaksuvat lujasti kyseiset poliittiset periaatteet ja niiden perustana olevat arvot. 4) Historian tuntemuksen välittämisessä on kirjoilla, televisiolla, uusilla tiedotusvälineillä, museoilla, kirjastoilla, arkistoilla ja elokuva-arkistoilla yhä suurempi merkitys jäsenvaltioiden vastuulla olevan koulujen historian ja taiteen opetuksen rinnalla. 5) Bonnissa 25 ja 26 päivänä tammikuuta 1999 pidetyssä asiantuntijakokouksessa, jonka aiheena oli "Euroopan kulttuuri ja historia 2000-luvulla", harkittiin lukuisia myönteisiä toimenpiteitä, joilla voidaan parantaa Euroopan kansojen historian tuntemusta ja joita ovat esimerkiksi: - historiaa käsittelevien teosten kääntämisen tukeminen, - Euroopan radio- ja televisioyhtiöiden välisen historiaa käsittelevien dokumenttiohjelmien vaihdon rohkaiseminen, - historiallisten museoiden yleiseurooppalaisen yhteistyön edistäminen, ON YHTÄ MIELTÄ SIITÄ, että - on pyrittävä parantamaan Euroopan kansojen historian ja erilaisten historiallisten kokemusten keskinäistä ymmärtämystä tehostamalla jäsenvaltioiden ja muiden asiaankuuluvien laitosten välistä yhteistyötä, - yhteisön tukitoimenpiteiden välisen johdonmukaisuuden ja täydentävyyden vuoksi on historia otettava huomioon sekä kulttuurin edistämistä koskevissa toimenpiteissä että muissa tukiohjelmissa, esimerkiksi koulutuksen ja tutkimuksen alalla, KEHOTTAA KOMISSIOTA - ottamaan sopivalla tavalla huomioon historian alan hankkeet myöhemmin hyväksyttävän kulttuuriyhteistyön yhtenäisen rahoitus- ja ohjelmointivälineen sekä muiden asiaankuuluvien välineiden täytäntöönpanossa, - huolehtimaan siitä, että nämä historian alan hankkeet ovat luonteeltaan mahdollisimman yleiseurooppalaisia, jotta niillä voitaisiin parantaa Euroopan kansojen historian tuntemusta ja ymmärtämystä ja siten merkittävästi edistää eurooppalaista yhteistyötä ja Euroopan yhdentymistä, - pyrkimään historian alan hankkeissa läheiseen yhteistyöhön Euroopan neuvoston ja UNESCOn kanssa, - varmistamaan asiaankuuluvilla aloilla toteutettavien nykyisten ohjelmien ja toimien yhteensovittaminen.